《谒伍子胥庙》
明代·皇甫涍

列雉影沧波，望望深云树。
回照延清襟，芳阡引幽步。
曲隅抗兰寝，灵旗出残雾。
畴昔抱余悲，怅矣前溪路。
解剑邈英风，荐潦申遐慕。
芳草忽复春，东门霭如故。
烟明刹殿霞，风满平池露。
向月临江洲，含情不能渡。

作者简介：皇甫涍（1497-1546）字子安，号少玄，江南长洲人。嘉靖十一年（1532）进士，除工部主事，官至浙江按察使佥事。好学工诗，颇负才名，著有《皇甫少玄集》。